५५ दिने बास्केटबल लिग
होम एन्ड अवेका आधारमा नेपाल बास्केटबल लिगको दोस्रो संस्करण वैशाख दोस्रो सातादेखि हुने भएको छ । ५५ दिन चल्ने क्लबस्तरीय यस प्रतियोगिता नेपालकै सबैभन्दा लामो बास्केटबल लिग हो । 
काठमाडौँ — होम एन्ड अवेका आधारमा नेपाल बास्केटबल लिगको दोस्रो संस्करण वैशाख दोस्रो सातादेखि हुने भएको छ । ५५ दिन चल्ने क्लबस्तरीय यस प्रतियोगिता नेपालकै सबैभन्दा लामो बास्केटबल लिग हो । प्रतियोगितामा उपत्यकाका ८ टोलीको सहभागिता रहनेछ । लिग चरणमा सबैले सबैसँग होम एन्ड अवे खेल खेल्नेछन् । प्रतियोगिताभर कुल ६८ खेल हुने आयोजक प्ले फर डिप्राइभ्ड चिल्ड्रेन नेपाल (पीडीसीएन) का अध्यक्ष अरुण कार्कीले जानकारी गराए । दुई चरणको लिग सकिँदा शीर्ष चार टोली प्लेअफमा स्थान बनाउने छन् । पहिलो र दोस्रो स्थानमा रहने टोलीले बेष्ट अफ थ्रीको आधारमा पहिलो क्वालिफायर खेल्नेछन् । त्यसको विजेता टोली सिधै फाइनल पुग्नेछ । तेस्रो र चौथो स्थानमा रहने टोलीबीच वेस्ट अफ थ्रीका आधारमा इलिमिनेटर खेल हुनेछ । विजेताले पहिलो क्वालिफायरमा पराजित हुने टोलीसँग फाइनल पुग्नका लागि वेस्ट अफ थ्रीकै आधारमा खेल्नेछ । फाइनल भने एक खेलमात्र हुनेछ । प्लेअफ र फाइनल खेलहरू त्रिपुरेश्वसरस्थित राखेप कभर्डहलमा हुनेछ ।सोमबार पत्रकार सम्मेलन गरी आयोजक संस्थाका अध्यक्ष कार्कीले पहिलो संस्करणको आयोजनाबाट खेलाडीको प्रदर्शन तथा स्तरमा निकै सुधार भएकाले उत्साही हुँदै प्रतियोगितालाई निरन्तरता दिइएको बताए । ‘पहिलो संस्करणको सफलतापछि हामी उत्साही छौं, बास्केटबल गतिविधि कम हुँदै गएको अवस्थामा यो प्रतियोगिता कोसेढुंगा हुने विश्वास लिएका छौं’, अध्यक्ष कार्कीले भने ।उनका अनुसार प्रतियोगिता खेल्ने हरेक खेलाडीका लागि सानिमा इन्स्योरेन्सबाट ५ लाख रुपैयाँ बराबरको बिमा गरिएको छ । सानिमाले खेलाडीका लागि करिब १० करोड रुपैयाँबराबरको बिमा व्यवस्था गरेको हो । बास्केटबलमा इन्ज्युरीको समस्या धेरै हुने भएकाले बिमा व्यवस्था गरिएको आयोजकले जनाएको छ । राष्ट्रिय बास्केटबल टोलीका प्रशिक्षक दिनेश नकर्मीले खेलाडीको क्षमता विकासका लागि यस प्रतियोगिताले सुरुदेखि नै अहं भूमिका खेलेको बताए । राष्ट्रिय टोलीका कप्तान सदीश प्रधानले आफूले अहिलेसम्म खेलेको प्रतियोगितामध्ये सबैभन्दा उत्कृष्ट र व्यवस्थित प्रतियोगिताका रूपमा अघिल्लो संस्करण पाएको र यसपालि अझै राम्रो हुने अपेक्षा गरे । फिबा रेफ्री राजकुमार महर्जनले प्रतियोगितालाई थप व्यवस्थित बनाउन अघिल्लो संस्करणमा जस्तै यसपल्ट पनि तीन दिनको टेक्निकल क्लिनिक गरिने बताए । प्रतियोगिताका लागि प्राविधिक सहयोग नेपाल बास्केटबल संघले उपलब्ध गराउने छ ।आयोजकले महिला लिग आयोजना गर्ने जनाएको छ । महिला लिगको भने खेलतालिका सार्वजनिक गरिएको छैन । राष्ट्रिय महिला बास्केटबल टोलीकी कप्तान सदिना श्रेष्ठले पहिलोपल्ट महिला लिग आयोजना हुन लागेकोमा आफूलगायत सबै खेलाडी उत्साही रहेको बताइन् ।महिला र पुरुष दुवै लिग विजेताले २ लाख र उपविजेताले १ लाख रुपैयाँ पाउनेछन् । म्यान अफ द म्याचले ३ हजार रुपैयाँबराबरको पुरस्कार पाउनेछन् । मोस्ट भ्यालुएबल प्लेयर र सर्वाधिक स्कोर गर्ने खेलाडीलाई पनि आकर्षक पुरस्कार दिने भनिएको छ । प्रायोजकसँगको छलफलपछि मात्रै पुरस्कार तय गरिने आयोजक अध्यक्ष कार्कीले बताए । यस संस्करणमा साबिक विजेता गोल्डेनगेट कलेज, त्रिभुवन आर्मी, नेपाल पुलिस, टाइम्स कलेज, बूढालीलकण्ठ नपा बास्केटबल क्लब, कीर्तिपुर बास्केटबल टिम, साउथ साइडर्स बास्केटबल क्लब र रोयल बास्केटबल क्लब छन् । पुलिस, टाइम्स कलेज र रोयल क्लब प्रतियोगिताका नयाँ टिम हुन् । पुलिसको महारजगन्जस्थित तालिम तथा प्रशिक्षण केन्द्र, रोयल बास्केटबलको ललितपुर सानोगाउँस्थित आफ्नै एकेडेमी र टाइम्सको कलेजको कोर्ट ‘होम कोर्ट’ हुनेछ ।